лОЙИҲА

**ЎЗБЕКИСТОН РЕСПУБЛИКАСИНИНГ ҚОНУНИ**

**МУВОФИҚЛИКНИ БАҲОЛАШ ТЎҒРИСИДА**

**(Янги таҳрирда)**

**1-боб. Умумий қоидалар**

**1-модда. Қонуннинг мақсади**

Ушбу Қонуннинг мақсади мувофиқликни баҳолаш соҳасидаги муносабатларни тартибга солишдан иборат.

**2-модда. Мувофиқликни баҳолаш тўғрисидаги қонун ҳужжатлари**

Мувофиқликни баҳолаш тўғрисидаги қонун ҳужжатлари ушбу Қонун
ва бошқа қонун ҳужжатларидан иборатдир.

Агар Ўзбекистон Республикасининг халқаро шартномасида Ўзбекистон Республикасининг мувофиқликни баҳолаш тўғрисидаги қонун ҳужжатларида назарда тутилганидан бошқача қоидалар белгиланган бўлса, халқаро шартнома қоидалари қўлланилади.

**3-модда. Асосий тушунчалар**

Ушбу Қонунда қуйидаги асосий тушунчалар қўлланилади:

**аккредитация** — юридик шахсларнинг муайян фаолият соҳасида мувофиқликни баҳолашга доир ишларни бажаришга ваколатли эканлигини Миллий аккредитация органи томонидан расман тасдиқлаш;

**давлат назорати** — умумий талабларга ва профессионал хулосаларга асосланган маҳсулотлар, хизматлар ва жараёнларнинг техник жиҳатдан тартибга солиш соҳасидаги норматив ҳужжатларда белгиланган талабларга мослигини текшириш;

**даврий баҳолаш** — маҳсулотни, ишлаб чиқариш жараёнларини, хизматларни, менежмент тизимларини, мувофиқликни баҳолаш органларини уларнинг мувофиқликни баҳолаш даврида белгиланган талабларга мувофиқлигини тасдиқлаш мақсадида амалга ошириладиган қайта баҳолаш;

**импорт қилувчилар** — юридик шахслар, шунингдек юридик шахс ташкил этмасдан тадбиркорлик фаолиятини амалга оширувчи жисмоний шахслар — товарлар (ишлар ва хизматлар) импортига Ўзбекистон Республикаси норезидентлари билан ташқи савдо келишувларини (контракт, инвойс) тузган Ўзбекистон Республикаси резидентлари;

**инспекция органи** — юкни ортишдан олдин ва/ёки юкни тушириш вақтидаги инспекцияни ва сертификатланган маҳсулотларни даврий баҳолаш ўтказиш учун белгиланган тартибда аккредитация қилинган юридик шахс;

**маҳсулотлар** – маҳсулот, ишлаб чиқариш жараёнлари, хизматлар, менежмент тизимлари, дастурий таъминот, ходимлар;

**маҳсулотларни сертификатлаштириш** — маҳсулотларнинг белгиланган талабларга мувофиқлигини тасдиқлашга оид фаолият;

**мувофиқликни баҳолаш** — маҳсулот, ишлаб чиқариш жараёнлари, хизматлар, менежмент тизимлари, ходимлар, мувофиқликни баҳолаш органларининг норматив-ҳуқуқий ҳужжатлар, шунингдек техник жиҳатдан тартибга солиш соҳасидаги норматив ҳужжатлар талабларига мувофиқлигини аниқлаш бўйича фаолият;

**мувофиқликни баҳолаш органлари** — юридик шахс бўлган ва мувофиқликни баҳолашга доир ишларни бажариш учун белгиланган тартибда аккредитация қилинган инспекция органлари, лабораториялар, маҳсулотни, хизматларни, менежмент тизимларини, ходимларни сертификатлаштириш органлари;

**мувофиқлик сертификати** — сертификатланган маҳсулотнинг белгиланган талабларга мувофиқлигини тасдиқлайдиган ҳужжат;

**мувофиқлик белгиси** — маҳсулот ёхуд хизматнинг техник регламент ёки стандартга мос эканлигини кўрсатиш учун маҳсулотга ва/ёки кўрсатилган хизматга доир ҳужжатга қўйиладиган белги.

**мувофиқлик декларацияси** — ишлаб чиқарувчи, сотувчи ёки ижрочи маҳсулотнинг норматив-ҳуқуқий ҳужжатлар, шунингдек техник жиҳатдан тартибга солиш соҳасидаги норматив ҳужжатлар талабларига мувофиқлигини тасдиқлайдиган ҳужжат;

**мувофиқликни тасдиқлаш** — норматив-ҳуқуқий ҳужжатларнинг, шунингдек техник жиҳатдан тартибга солиш соҳасидаги норматив ҳужжатларнинг талаблари бажарилганлиги исботлангани ҳақида Миллий аккредитация органи ёки мувофиқликни баҳолаш органлари томонидан қабул қилинган қарорга асосланган ҳужжатлаштирилган (аккредитация тўғрисидаги гувоҳнома, мувофиқлик сертификати, мувофиқлик тўғрисидаги декларация ва транспорт воситаларининг турини маъқуллаш тарзидаги) тасдиқ;

**синов** — мувофиқликни баҳолаш объектининг бир ёки бир неча кўрсаткичларини белгиланган талабларга риоя қилган ҳолда аниқлаш;

**ходимлар** — маълум бир йўналишда мувофиқликни баҳолаш соҳасидаги ишларни амалга ошириш учун тайёргарликка ва малакага эга бўлган мутахассислар.

**4-модда. Мувофиқликни баҳолашнинг асосий вазифалари**

Мувофиқликни баҳолашнинг асосий вазифалари қуйидагилардан иборат:

инсон ҳаёти ва соғлиғи, юридик, жисмоний шахсларнинг ва давлатнинг мол-мулки хавфсизлигини таъминлаш;

атроф-муҳит муҳофаза қилинишини, шунингдек табиий ресурслардан оқилона фойдаланилишини таъминлаш;

маҳсулот, ишлаб чиқариш жараёнлари, хизматлар, менежмент тизимлари, ходимларнинг норматив-ҳуқуқий ҳужжатлар, шунингдек техник жиҳатдан тартибга солиш соҳасидаги норматив ҳужжатлар талабларига мувофиқлигини тасдиқлаш;

мувофиқликни баҳолаш органлари аккредитациянинг белгиланган соҳасида ишларни бажаришга ваколатли эканлигини тасдиқлаш;

манфаатдор томонларнинг аккредитация қилинган субъектлар фаолиятига бўлган ишончини таъминлаш;

ички ва ташқи бозорларда маҳсулот ҳамда хизматларнинг рақобатбардошлигини ошириш;

халқаро иқтисодий, илмий-техникавий ҳамкорликда ва халқаро савдода иштирок этиш;

маҳсулот ва хизматларнинг мувофиқлигини баҳолашда ишлаб чиқарувчи, сотувчи ва ижрочиларга қулай шарт-шароитлар яратиш;

савдодаги техник тўсиқларни бартараф этиш.

**5-модда. Мувофиқликни баҳолашнинг асосий принциплари**

Мувофиқликни баҳолашнинг асосий принциплари қуйидагилардан иборат:

мувофиқликни баҳолашнинг ягона қоидалари ва тартиб-таомилларини қўллаш;

мувофиқликни баҳолаш ҳақидаги ахборотнинг ишончлилиги ва очиқлиги;

рақобатни чеклашга йўл қўймаслик;

қонун билан қўриқланадиган сирнинг сақланиши;

холислик ва мустақиллик.

**2-боб. Мувофиқликни баҳолаш соҳасини тартибга солиш**

**6-модда. Мувофиқликни баҳолаш соҳасидаги давлат сиёсатининг асосий йўналишлари**

Мувофиқликни баҳолаш соҳасидаги давлат сиёсатининг асосий йўналишлари қуйидагилардан иборат:

мувофиқликни баҳолашга оид фаолиятни халқаро талаблар асосида ривожлантириш;

давлат-хусусий шерикликни ривожлантириш учун қулай шарт-шароитлар яратиш;

мувофиқликни баҳолаш соҳасида кадрларни тайёрлаш, қайта тайёрлаш ва уларнинг малакасини ошириш;

илғор инновацион ва ахборот-коммуникация технологиялари жорий этилишини рағбатлантириш;

мувофиқликни баҳолаш соҳасида давлат назоратини олиб бориш;

халқаро ҳамкорликни ривожлантириш.

**7-модда. Мувофиқликни баҳолаш соҳасини давлат томонидан тартибга солиш**

Мувофиқликни баҳолаш соҳасини давлат томонидан тартибга солиш Ўзбекистон Республикаси Вазирлар Маҳкамаси, Ўзбекистон стандартлаштириш, метрология ва сертификатлаштириш агентлиги (кейинги ўринларда “Ўзстандарт” агентлиги деб юритилади) томонидан қонун ҳужжатларида белгиланган тартибда амалга оширилади.

**8-модда. Ўзбекистон Республикаси Вазирлар Маҳкамасининг мувофиқликни баҳолаш соҳасидаги ваколатлари**

Ўзбекистон Республикаси Вазирлар Маҳкамаси:

мувофиқликни баҳолаш соҳасида ягона давлат сиёсати амалга оширилишини таъминлайди;

давлат ва хўжалик бошқаруви органларининг мувофиқликни баҳолаш соҳасидаги фаолиятини мувофиқлаштириб боради;

мувофиқликни баҳолаш соҳасида норматив-ҳуқуқий ҳужжатларни қабул қилади;

қуйидагиларни:

мувофиқликни баҳолаш фаолиятининг тартиб ва қоидаларини;

Миллий аккредитация органи тўғрисида низомни;

Ўзбекистон Республикасида мувофиқлиги тасдиқланиши шарт бўлган мувофиқликни баҳолаш объектлари рўйхатини;

Ўзбекистон Республикасидан ташқарида ўтказилган мувофиқликни баҳолаш натижаларининг Ўзбекистон Республикасида тан олиниши тартибини;

мувофиқликни баҳолаш фаолияти устидан давлат назоратини ўрнатиш тартибини тасдиқлайди.

**9-модда. “Ўзстандарт” агентлигининг мувофиқликни баҳолаш соҳасидаги ваколатлари**

“Ўзстандарт” агентлиги ўз ваколатлари доирасида:

мувофиқликни баҳолаш соҳасидаги давлат сиёсатини амалга оширишда иштирок этади;

мувофиқликни баҳолаш соҳасида қўлланиладиган норматив ҳужжатларни белгилайди;

маҳсулот синовларини ўтказиш ва уларни сертификатлаштириш даврида аккредитацияланган синов лаборатория ва сертификатлаштириш идоралари мавжуд бўлмаган ҳолларда мувофиқликни баҳолаш ишларини ўтказишни ташкил этиш бўйича кўрсатмалар беради;

маҳсулотни даврий баҳолашда тегишли сертификатлаштириш органи мавжуд бўлмаган ҳолларда мувофиқлик сертификатининг амал қилишини тўхтатиб туриш, бекор қилиш ва қайта тиклаш бўйича қарорлар қабул қилади;

мувофиқликни баҳолаш шакллари, схемалари ва тартиблари ишлаб чиқади ва тасдиқлайди;

мувофиқликни баҳолаш соҳасидаги норматив-ҳуқуқий ҳужжатларни, шунингдек норматив ҳужжатларни ишлаб чиқишда иштирок этади;

Ўзбекистон Республикасида мувофиқлиги тасдиқланиши шарт бўлган мувофиқликни баҳолаш объектлари рўйхатига ўзгартиш ва қўшимчалар киритишга доир таклифлар ишлаб чиқади;

Ўзбекистон Республикасидан ташқарида ўтказилган мувофиқликни баҳолаш натижаларини Ўзбекистон Республикасида тан олиш зарурлиги тўғрисида белгиланган тартибда таклифлар киритади;

мувофиқликни баҳолаш соҳаси учун мутахассисларни тайёрлаш, қайта тайёрлаш ва уларнинг малакасини оширишда иштирок этади;

сертификатлаштирилган, декларацияланган маҳсулотларнинг, аккредитация қилинган мувофиқликни баҳолаш органларининг давлат реестрларини юритади;

мувофиқликни баҳолаш соҳасида давлат реестрига киритиладиган маълумотлар таркибини белгилайди;

сертификатлаштириш ўтказиш юзасидан умумий қоидаларни белгилайди, улар тўғрисида расмий ахборотлар эълон қилиб боради;

мувофиқликни баҳолаш тизимларини такомиллаштириш дастурларининг лойиҳаларини ишлаб чиқади ҳамда уларни Ўзбекистон Республикаси Вазирлар Маҳкамасига тақдим этади;

мувофиқликни баҳолаш масалалари бўйича бошқа давлатлар билан ўзаро муносабатларда ва халқаро ташкилотларда Ўзбекистон Республикаси номидан иш кўради;

мувофиқлик сертификати, мувофиқлик декларацияси ва аккредитация гувоҳномасининг намуналарини, мувофиқлик белгиси шакли ва ҳажмларини тасдиқлайди;

мувофиқликни баҳолаш соҳасида давлат назоратини олиб боришни таъминлайди;

Ўзбекистон Республикаси миллий аккредитация тизими, мувофиқлик сертификатлари ва мувофиқлик декларациялари реестрини юритиш қоидаларини белгилайди;

аккредитация Кенгашини тузади, унинг Низоми ва таркибини тасдиқлайди;

апелляция комиссиясининг низомини тасдиқлайди.

“Ўзстандарт” агентлиги қонун ҳужжатларига мувофиқ бошқа ваколатларни ҳам амалга ошириши мумкин.

**10-модда. Мувофиқликни баҳолаш объектлари**

Мувофиқликни баҳолаш объектлари қуйидагилардан иборат:

маҳсулот;

ишлаб чиқариш жараёнлари;

хизматлар;

менежмент тизимлари;

аккредитация қилинишга талабгор бўлган мувофиқликни баҳолаш органлари;

дастурий таъминот;

ходимлар;

мувофиқликни баҳолаш органлари инспекция назоратидан ўтказилиши чоғида ушбу органларнинг ўзи.

**11-модда. Мувофиқликни баҳолаш субъектлари**

Миллий аккредитация идораси;

сертификатлаштириш органлари;

лабораториялар;

инспекция органлари;

маҳсулотлари мувофиқлиги баҳоланиши лозим бўлган юридик ва жисмоний шахслар;

мувофиқликни баҳолаш провайдерлари.

**12-модда. Мувофиқликни баҳолаш органларининг ҳуқуқлари**

Мувофиқликни баҳолаш органлари:

аккредитациянинг белгиланган соҳасида сертификатлаштиришни амалга ошириш;

мувофиқлик сертификатлари бериш;

ўзи берган мувофиқлик сертификатларининг ёки мувофиқлик тўғрисидаги декларацияни рўйхатдан ўтказишнинг амал қилишини белгиланган тартибда тўхтатиб туриш ёхуд мувофиқлик сертификатларини ёки мувофиқлик декларациясини рўйхатдан ўтказишни бекор қилиш;

аккредитациянинг белгиланган соҳасида маҳсулот синовини ўтказиш, ўлчов ва синов воситаларини текшириш ёки калибрлаш;

аккредитациянинг белгиланган соҳасида маҳсулот синовларига оид баённомаларни, ўлчаш ва синов воситаларини текшириш ёки калибрлаш тўғрисидаги баённомаларни бериш;

миллий аккредитация тизими белгисини қўллаш;

декларацияни рўйхатга олиш ҳуқуқига эга.

Мувофиқликни баҳолаш органлари қонун ҳужжатларига мувофиқ бошқа ҳуқуқларга ҳам эга бўлиши мумкин.

**13-модда. Мувофиқликни баҳолаш органларининг мажбуриятлари**

Мувофиқликни баҳолаш органлари:

норматив-ҳуқуқий ҳужжатларда, шунингдек техник жиҳатдан тартибга солиш соҳасидаги норматив ҳужжатларда белгиланган талабларни бажариши;

манфаатдор шахсга сертификатлаштириш, мувофиқликни декларациялаш, инспекция назорати, юкни ортишдан олдин ва/ёки юкни тушириш вақтидаги инспекция, маҳсулот синовлари, санитария-эпидемиология, ветеринария, ветеринария-санитария, фитосанитария хулосалари ёки экологик экспертиза қоидалари ва тартиб-таомили тўғрисида ахборот тақдим этиши;

мувофиқлик тўғрисидаги декларацияларни белгиланган тартибда рўйхатдан ўтказишни амалга ошириши;

ўзи берган мувофиқлик сертификатларининг, маҳсулот синовларига оид баённомаларнинг, ўлчов ва синов воситаларини текшириш ёки калибрлаш тўғрисидаги баённомаларнинг, шунингдек рўйхатдан ўтказилган мувофиқлик тўғрисидаги декларацияларнинг ҳисобини юритиши;

ўзи берган мувофиқлик сертификатлари ва рўйхатдан ўтказилган мувофиқлик тўғрисидаги декларациялар, уларга ўзгартишлар ва/ёки қўшимчалар киритиш, уларнинг амал қилишини тўхтатиб туриш, шунингдек уларни бекор қилиш тўғрисида “Ўзстандарт” агентлигини хабардор қилиши;

маҳсулот синовлари, ўлчов ва синов воситаларини текшириш ёки калибрлашнинг белгиланган қоидалари ҳамда тартиб-таомилларига риоя этиши;

маҳсулот синовлари, ўлчов ва синов воситаларини текшириш ёки калибрлаш натижаларининг тўғрилигини таъминлаши;

аккредитация билан боғлиқ харажатларни қонун ҳужжатларида белгиланган тартибда тўлаши шарт.

Мувофиқликни баҳолаш органлари зиммасида қонун ҳужжатларига мувофиқ бошқа мажбуриятлар ҳам бўлиши мумкин.

**14-модда. Мувофиқликни баҳолашни амалга ошириш**

Мувофиқликни баҳолаш:

аккредитация қилиш;

сертификатлаштириш;

мувофиқликни декларациялаш;

даврий баҳолаш;

юкни ортишдан олдин ва/ёки юкни тушириш вақтидаги инспекция;

маҳсулот синови билан амалга оширилади.

**15-модда. Юкни ортишдан олдин ва/ёки юкни тушириш вақтидаги инспекцияни ва маҳсулот синовини амалга ошириш**

Юкни ортишдан олдин ва/ёки юкни тушириш вақтидаги инспекция ва маҳсулот синови техник жиҳатдан тартибга солиш соҳасидаги норматив ҳужжатларга мувофиқ амалга оширилади.

**16-модда. Мувофиқликни тасдиқлашни амалга ошириш**

Маҳсулот, хизматлар, ишлаб чиқариш жараёнлари, менежмент тизимлари, ходимларнинг норматив-ҳуқуқий ҳужжатлар, шунингдек техник жиҳатдан тартибга солиш соҳасидаги норматив ҳужжатлар талабларига мувофиқлигини тасдиқлаш сертификатлаштириш ва мувофиқликни декларациялаш натижаларига кўра амалга оширилади. Сертификатлаштириш ва мувофиқликни декларациялаш мажбурий ёхуд ихтиёрий тусда бўлиши мумкин.

Мувофиқликни баҳолаш органларининг мувофиқлигини тасдиқлаш уларни аккредитация қилиш натижаларига кўра амалга оширилади.

**17-модда. Мувофиқликни баҳолаш қоидалари ва тартиб-таомили**

Мувофиқликни баҳолаш қоидалари ва тартиб-таомили мувофиқликни баҳолаш соҳасидаги ташкилий ҳамда техник талабларни, ишларни бажариш ва расмийлаштириш тартибини, усулларини ўз ичига олади.

Мувофиқликни баҳолашга доир ишлар ходимлар томонидан амалга оширилади.

Мувофиқликни баҳолашга доир ишларга сифат бўйича эксперт-аудиторлар ва/ёки тегишли тармоқларнинг мувофиқликни баҳолаш соҳасида ишларни ташкил этишга, ушбу соҳадаги жараёнга ёки фаолиятга тааллуқли махсус билим ва тажрибага эга бўлган техник экспертлар жалб қилиниши мумкин.

**18-модда. Мувофиқликни баҳолаш натижаларини тан олиш**

Ўзбекистон Республикасидан ташқарида ўтказилган мувофиқликни баҳолаш натжаларини Ўзбекистон Республикасида тан олиш Ўзбекистон Республикасининг халқаро шартномалари ҳисобга олинган ҳолда Ўзбекистон Республикаси Вазирлар Маҳкамаси томонидан белгиланган тартибда амалга оширилади.

**19-модда. Аккредитация гувоҳномаси, мувофиқлик сертификати ва мувофиқлик декларациясининг амал қилиш муддати**

Аккредитация гувоҳномаси, мувофиқлик сертификати ва мувофиқлик декларацияси беш йил муддатга берилади.

**3-боб. Аккредитация**

**20-модда. Аккредитация марказининг мувофиқликни баҳолашга оид фаолият соҳасидаги ваколатлари**

Миллий аккредитация органи Ўзбекистон Республикаси Президентининг қарори асосида ташкил этилади.

Миллий аккредитация органи аккредитация фаолиятини амалга оширувчи ва «Oʻzbekiston akkreditatsiya markazi» номига эга бўлган, қисқартирилган номи «OʻZAKK» бўлган ягона орган ҳисобланади.

Миллий аккредитация органи:

мувофиқликни баҳолаш соҳасидаги давлат сиёсатини амалга оширишда иштирок этади;

миллий аккредитация тизими фаолият кўрсатиши ва ривожланишини таъминлайди;

мувофиқликни баҳолаш органларини аккредитация қилишни амалга оширади ва уларга аккредитация тўғрисида гувоҳнома беради;

мувофиқликни баҳолаш органлари фаолиятини даврий баҳолашни амалга оширади;

белгиланган тартибда аккредитация тўғрисидаги гувоҳноманинг амал қилишини тўхтатиб туради, тугатади ва ушбу гувоҳномани бекор қилади;

халқаро аккредитация органлари ва хорижий давлатларнинг миллий аккредитация органлари билан аккредитация масалалари бўйича ҳамкорлик қилади;

мувофиқликни баҳолаш органларининг давлат реестрини юритади;

мувофиқликни баҳолашга оид халқаро аккредитация ташкилотлари ҳамда халқаро стандартлар талабларига асосан аккредитация қоидаларини ишлаб чиқади (кейинги ўринларда аккредитация қоидалари деб юритилади).

Аккредитация маркази қонун ҳужжатларига мувофиқ бошқа ваколатларни ҳам амалга ошириши мумкин.

**21-модда. Миллий аккредитация органининг функциялари**

Миллий аккредитация органи:

Мувофиқликни баҳолаш органларини аккредитациядан ўтказади, қайта аккредитация қилади ва натижалар ижобий бўлса, аризачиларга аккредитация ва аккредитация тўғрисида гувоҳномани бериш тўғрисида қарор қабул қилади;

аккредитация гувоҳномаларига ўзгартиш ва/ёки қўшимчалар киритади;

мувофиқликни баҳолаш органлари ваколатини даврий баҳолашни ўтказади;

берилган аккредитация тўғрисида гувоҳномаларнинг амал қилишини тўхтатиб туради, қайта тиклайди ёки бекор қилади;

минтақавий ва халқаро аккредитация ташкилотларининг талабларига кўра, аккредитация қилиш тартиби ва процедураларини белгиловчи кўрсатмалар, йўриқномалар ва бошқа ҳужжатларни ишлаб чиқади ва тасдиқлайди;

аккредитация масалаларига бағишланган тренинглар, семинарлар ва бошқа тадбирларни ўтказади;

аккредитация тартиби ҳақидаги маълумотларнинг очиқлиги ва ошкоралигини таъминлайди;

Ўзбекистон Республикаси миллий аккредитация тизими реестрини шакллантириш ва юритиш орқали аккредитация қилинган субъектларининг ёзувларини ва аккредитация берилган гувоҳномаларни сақлайди;

аккредитация учун баҳоловчилар ва техник экспертларнинг малакасини баҳолайди;

Ўзбекистон Республикаси миллий аккредитация тизимида аккредитация қилиш учун баҳоловчилар ва техник экспертлар рўйхатини қайд этади ва шакллантиради;

хорижда аккредитация ишлари натижаларини тан олишни таъминлашга қаратилган халқаро шартномаларни тузади;

миллий аккредитация органининг ташкилий тузилмаси ва ходимлари сонини тасдиқлайди.

**22-модда. Аккредитация бўйича Кенгаш**

Аккредитация бўйича Кенгаш ­– Миллий аккредитация тизимини ривожлантириш, фаолият юритишини баҳолаш, мақсадлар бажарилишини назорат қилиш бўйича тавсиялар бериш учун тузилган коллегиал маслаҳат органидир.

Аккредитация бўйича Кенгашнинг таркиби ва унинг Низоми “Ўзстандарт” агентлиги томонидан тасдиқланади. Манфаатдор давлат ва хўжалик бошқаруви органлари ва бошқа ташкилотларнинг вакиллари аккредитация бўйича Кенгашга уларнинг ваколатларини ҳисобга олган ҳолда улар тўғрисидаги Низомда белгиланган тартибда киритилади.

**23-модда. Аккредитацияси бўйича техник қўмиталар**

Аккредитация бўйича техник қўмиталар аккредитация соҳасидаги ишчи органларидир ва миллий аккредитация органи томонидан аккредитация билан боғлиқ масалалар ҳамда аккредитация билан боғлиқ қарорларга нисбатан аккредитация органига тавсиялар бериш учун ташкил этилади.

Аккредитация бўйича техник қўмиталар юридик шахс ҳисобланмайди.

Аккредитация бўйича техник қўмиталар таркиби ва уларнинг низомлари миллий аккредитация органи томонидан тасдиқланади.

**24-модда. Аппеляция комиссияси**

Апелляция комиссияси миллий аккредитация органи қошида тузилади.

Апелляция комиссияси аккредитацияни рад этиш аккредитацияни тўхтатиш ёки бекор қилиш ёхуд аккредитация доирасини қисқартириш муносабати билан аккредитация органининг қарорлари, ҳаракатлари (ҳаракатсизлиги) ва унинг мансабдор шахслари устидан шикоятларни кўриб чиқади.

Апелляция комиссияси таркибига “Ўзстандарт” агентлиги, аккредитация органи вакиллари, баҳоловчилар ва аккредитация бўйича техник экспертлар киритилади. Апелляция комиссиясига илмий, жамоат ёки бошқа ташкилотлар вакиллари киритилиши мумкин.

Апелляция комиссиясининг таркиби аккредитация органи томонидан тасдиқланади.

**25-модда. Аккредитацияни ўтказиш**

Аккредитацияни ўтказиш мурожаатчи томонидан тақдим этилган аризага асосан амалга оширилади. Ариза шакли ва унинг мазмунига қўйиладиган талаблар аккредитация органи томонидан белгиланади.

Аккредитацияни ўтказиш тартиби, кетма-кетлиги ушбу Қонун талабларини ҳисобга олган ҳолда аккредитация қоидаларига асосан белгиланади.

Аккредитациянинг ижобий натижалари аккредитация органи томонидан аккредитация қилинган объектга берилган аккредитация тўғрисидаги гувоҳнома билан тасдиқланади.

Аккредитация органи аккредитация қоидаларида кўрсатилган барча зарур ҳужжатлар ва маълумотлар тақдим этилмаса, аккредитация тўғрисида ариза қабул қилмайди.

Аккредитация талаб қилинган соҳада мувофиқликни баҳолаш ишларини бажариш учун мурожаатчининг ваколати тасдиқланмаса, аккредитация беришга рад этилади.

**26-модда. Аккредитация тўғрисида гувоҳнома ва аккредитация соҳаси**

Аккредитация тўғрисидаги гувоҳнома – аккредитация қилинган субъектнинг аккредитация соҳасидаги ишларни бажаришга ваколатли эканлигини тасдиқловчи ҳужжатдир.

Аккредитация тўғрисида гувоҳномага иловада аккредитация соҳаси белгиланади. Аккредитация соҳасида мувофиқликни баҳолаш объектлари, техник жиҳатдан тартибга солиш соҳасидаги норматив ҳужжатлар, синов усуллари (услублари, калибрлаш, қиёслаш) кўрсатилади.

Аккредитация тўғрисидаги гувоҳномадан бошқа шахснинг фойдаланиши тақиқланади.

**27-модда. Аккредитация тўғрисидаги гувоҳноманинг амал қилиши ва такрорий аккредитация**

Аккредитация тўғрисидаги гувоҳнома аккредитация органи томонидан Ўзбекистон Республикаси миллий аккредитация тизими реестрида рўйхатга олинган кундан бошлаб кучга киради. Аккредитация тўғрисидаги гувоҳнома, агар аккредитация тўғрисидаги гувоҳноманинг амал қилиши ушбу модданинг тўртинчи ва еттинчи хатбошиларига мувофиқ бекор қилинмаган бўлса, тегишли аккредитация тўғрисидаги гувоҳномада кўрсатилган муддатга амал қилади. Бундай ҳолда аккредитация гувоҳномаси рўйхатдан ўтказилган сана унда унинг амал қилишининг бошланиш санаси сифатида кўрсатилади, қайта аккредитация қилиниш ҳолати бундан мустасно.

Аккредитация тўғрисидаги гувоҳнома аккредитация гувоҳномасида кўрсатилган маълумотларнинг ўзгариши туфайли аккредитация қилинган шахснинг ташаббуси билан аккредитация органи томонидан унинг амал қилиш муддати давомида ўзгартирилиши ва/ёки тўлдирилиши мумкин.

Аккредитация гувоҳномаси аккредитация қилинган субъектнинг ташаббуси билан аккредитация органи томонидан тўхтатилиши ёки бекор қилиниши мумкин.

Аккредитация тўғрисидаги гувоҳномасининг амал қилиши ушбу Қонуннинг 36-38-моддаларига (тўхтатиб туриш, бекор қилиш, тиклаш) мувофиқ аккредитация қилинган шахснинг ташаббуси ёки уни тугатиш ёки қайта ташкил этиш билан боғлиқ бўлмаган асослар бўйича аккредитация органининг қарори билан тўхтатилиши, янгиланиши ёки бекор қилиниши мумкин.

Агар аккредитация гувоҳномаси бекор қилинса, унинг амал қилиши қайта тикланмайди. Аккредитация тўғрисидаги гувоҳноманинг амал қилиши тугатилгандан кейин аккредитация учун такрорий ариза камида олти ойдан кейин берилиши мумкин.

Аккредитация тўғрисидаги гувоҳноманинг амал қилиш муддати тугашидан аввал, аккредитация қоидаларида белгиланган муддатларда аккредитация қилинган субъект аккредитация органига такрорий аккредитация қилиш тўғрисида ариза билан мурожаат қилиш ҳуқуқига эга. Такрорий аккредитация қилиш аккредитация қилинган шахснинг аввалги фаолияти натижаларини ҳисобга олган ҳолда амалга оширилади.

Аккредитация қилинган субъектнинг тугатилиши ёки қайта ташкил этилиши, қайта тиклашдан ташқари, аккредитация тўғрисидаги гувоҳноманинг амал қилиши аккредитация органи томонидан бекор қилинади.

Агар аккредитация қилинган субъект қайта тикланса, аккредитация гувоҳномасига ўзгартишлар киритилиши мумкин.

Аккредитация тўғрисидаги гувоҳномага ўзгартишлар ва/ёки қўшимчалар киритилган, аккредитация тўғрисидаги гувоҳноманинг амал қилиши Ўзбекистон Республикаси Миллий аккредитация тизими реестрига тегишли ёзув киритилган кундан эътиборан тўхтатилган, янгиланган ёки бекор қилинган ҳисобланади.

**28-модда. Мувофиқликни баҳолаш органлари фаолиятини даврий баҳолаш**

Аккредитация тўғрисидаги гувоҳноманинг амал қилиш муддати мобайнида ваколатни даврий баҳолаш назарда тутилади. Аккредитация қилинган объектларнинг аккредитация талаблари ва шартларига узлуксиз мувофиқлигини белгилаш мақсадида даврий баҳолаш амалга оширилади. Ваколатларни даврий баҳолаш тартиби ва даврийлиги аккредитация қоидалари билан белгиланади.

**29-модда. Трансчегаравий аккредитация**

Аккредитация органи талаб этилаётган соҳасида мувофиқликни баҳолаш фаолияти аккредитациясини амалга оширмаса, аккредитацияга ариза берувчи бошқа мамлакатнинг аккредитация органидан аккредитация ўтказишни талаб қилиши мумкин. Бундай ҳолда аккредитация органи талабгорнинг аккредитация жараёнида кузатувчи сифатида иштирок этиши мумкин.

**30-модда. Аккредитация шартларининг бажарилиши**

Агар аккредитация натижалари бўйича ижобий қарор қабул қилинган бўлса, аккредитация органи ва аккредитация қилинган шахс ўртасида аккредитациядан кейинги битим тузилади ва унда қуйидагилар акс этади:

аккредитация органи ва аккредитация қилинган шахс ўртасидаги муносабатлар, шу жумладан томонларнинг ҳуқуқлари, мажбуриятлари ва жавобгарликлари;

даврий баҳолаш шартлари;

аккредитация белгисини қўллаш шартлари ва аккредитацияга матнли ҳавола.

**31-модда. Аккредитация белгиси**

Аккредитация белгиси – юридик шахснинг Ўзбекистон Республикаси миллий аккредитация тизимида барча зарур аккредитация тартиб-таомилларидан ўтганлиги ва унинг ҳақиқий аккредитация гувоҳномасига эга эканлигини кўрсатувчи белги.

Аккредитация қилинган субъект аккредитация белгисидан фойдаланиш ҳуқуқини аккредитация тўғрисидаги гувоҳномани олиш билан бир вақтда унинг амал қилиш муддати даврига олади.

Аккредитация қилинган субъект ўз хоҳишига кўра аккредитация белгисига тенг бўлган аккредитация учун матнли ҳаволадан фойдаланиши мумкин.

Аккредитация белгисининг шакли ва тавсифи, шунингдек аккредитация белгиси ва аккредитацияга оид матнли маълумотномани қўллаш тартиби аккредитация органи томонидан белгиланади. Аккредитация белгиси
ва аккредитацияга оид матнли ҳаволадан фойдаланиш аккредитация қоидаларида белгиланган тартибда пулли асосда амалга оширилади.

**32-модда. Хорижий аккредитация органларининг аккредитация натижаларини Ўзбекистон Республикасида тан олиш**

Ўзбекистон Республикасининг миллий аккредитация тизимидан ташқарида олинган аккредитация Ўзбекистон Республикасининг халқаро шартномалари асосида Ўзбекистон Республикасида тан олиниши мумкин.

**33-модда. Ўзбекистон Республикаси миллий аккредитация тизими реестри**

Ўзбекистон Республикаси миллий аккредитация тизимининг реестри аккредитация фаолияти натижалари ва аккредитация қилинган субъектлар, шунингдек аккредитация гувоҳномалари жорий ҳолатининг амал қилиши, тўхтатиб қўйилиши, узайтирилиши, бекор қилиниши тўғрисидаги расмий очиқ маълумот ҳисобланади.

**34-модда. Аккредитация соҳасини кенгайтириш ва қисқартириш**

Аккредитация соҳасини кенгайтириш ишлари аккредитация қоидаларига мувофиқ амалга оширилади.

Аккредитация соҳасини қисқартириш ишлари аккредитация органи томонидан қуйидаги ҳолларда амалга оширилади:

аккредитация қилиш объектидан аккредитация соҳасини қисқартириш тўғрисидаги ариза келиб тушганда;

ушбу Қонуннинг 36-моддаси биринчи қисмида кўрсатилган асослардан бири мавжуд бўлганда;

қоидабузарликлар аниқланганда ҳамда уларни бартараф этиш имкони бўлмаганда.

Аккредитация соҳасини қисқартириш жараёнида аккредитация органи томонидан аккредитация субъектининг аккредитация соҳасига тегишли ўзгартишлар киритилади.

**35-модда. Аккредитация белгисидан фойдаланишни мониторинг қилиш**

Аккредитация белгисидан фойдаланиш мониторинги аккредитациядан кейинги шартнома асосида ва аккредитация субъектлари томонидан аккредитация белгисидан фойдаланиш қоидаларига риоя қилиш ҳолатини ўрганиш мақсадида амалга оширилади.

Мониторинг даврий равишда аккредитация органи томонидан мувофиқликни баҳолаш органининг аккредитация қилинган соҳадаги фаолияти ҳақидаги маълумотларни олиш ҳамда истеъмолчиларнинг мувофиқликни баҳолаш органлари томонидан кўрсатилган хизматлар сифати билан қониқиши тўғрисидаги сўров натижалари бўйича амалга оширилади.

Мониторинг натижалари асосида аккредитация органи мувофиқликни баҳолаш органига тегишли чоралар кўриш бўйича тавсиялар беради.

Миллий аккредитация органи даврий баҳолаш жараёнида мониторинг натижаларидан фойдаланиш мумкин.

**36-модда. Аккредитация тўғрисидаги гувоҳноманинг амал қилишини тўхтатиб туриш**

Аккредитация тўғрисидаги гувоҳномани тўхтатиб туриш учун асос бўлиб аккредитация қилувчи oрган томонидан аниқланган қуйидаги қоидабузарлик ва ҳолатлар ҳисобланиши мумкин:

мувофиқликни баҳолаш органи аккредитация тўғрисидаги гувоҳномани амал қилишини тўхтатиб туриш ҳақидаги ариза билан мурожаат қилганда;

аккредитация тўғрисидаги гувоҳнома сохта ҳужжатлардан фойдаланган ҳолда олинганлиги факти аниқланганда;

аккредитация қилинган субъект томонидан мувофиқликни баҳолаш бўйича ишларни бажариш жараёнида ушбу Қонун талаблари, аккредитация қоидалари, мувофиқликни баҳолаш қоидалари бузилганда;

аккредитация қилинган субъектнинг даврий баҳолаш бўйича ишларни бажариш учун шартнома тузишни рад этганда;

даврий баҳолаш давомида мувофиқликни баҳолаш органининг ваколатлари тасдиқланмаганда;

миллий аккредитация органига келиб тушган давлат назорати идоралар ва бошқа ташкилотларнинг мурожаатларида келтирилган асосли фактларга мувофиқ ўтказилган даврий баҳолаш натижалари.

Аккредитация тўғрисидаги гувоҳноманинг амал қилишини тўхтатиб туриш тўғрисидаги қарор аккредитация органи томонидан ушбу модданинг биринчи қисмида кўрсатилган асослардан бири мавжуд бўлса, аниқланган бузилишлар ёки ҳолатлар, уларнинг сабаблари аккредитация қилинган субъект томонидан тузатиш тадбирлари режасини ишлаб чиқиш ва амалга ошириш орқали бартараф этилиши мумкин бўлганида қабул қилинади. Аккредитация субъекти ўн иш куни ичида аккредитация органига тузатиш ишлари режасини ишлаб чиқиши ва тақдим этиши шарт.

Аккредитация гувоҳномасининг амал қилиши аккредитация гувоҳномасини тўхтатиб туриш учун асос бўлиб хизмат қилган қоидабузарликлар ёки ҳолатлар бартараф этилгунга қадар аккредитация органи томонидан тўхтатилади. Лекин, бу муддат олти ойдан ошмаслиги лозим.

**37-модда. Аккредитация тўғрисидаги гувоҳномани бекор қилиш**

Аккредитация тўғрисидаги гувоҳномани бекор қилиш тўғрисидаги қарор аккредитация органи томонидан қуйидаги ҳолларда қабул қилинади:

мувофиқликни баҳолаш органи аккредитация тўғрисидаги гувоҳномани бекор қилиш ҳақидаги ариза билан мурожаат қилганда;

аккредитация тўғрисидаги гувоҳнома сохта ҳужжатлардан фойдаланган ҳолда олинганлиги факти аниқланганда.

аккредитация субъекти томонидан аккредитация соҳасига амал қилмаслик ҳолати аниқланса;

аккредитация тўғрисидаги гувоҳноманинг амал қилишини тўхтатиш тўғрисидаги қарор қабул қилинган кундан эътиборан ўн иш куни ичида ушбу қонун 36-моддасининг биринчи қисмида кўрсатилган ҳолатларни бартараф этиш бўйича тузатиш ишлари режасини аккредитация органига тақдим этилмаса;

аккредитация тўғрисидаги гувоҳномани тўхтатиб туриш муддатининг тугаши ёки ушбу Қонуннинг 36-моддаси биринчи қисмида кўрсатилган аниқланган қоидабузарлик ва ҳолатлар бартараф этилмаса.

Миллий аккредитация органининг аккредитация тўғрисидаги гувоҳномани бекор қилиш ҳақидаги қарори мувофиқликни баҳолаш органига қарор қабул қилинган кундан эътиборан уч кундан кечиктирмасдан ёзма шаклда етказилади.

Аккредитация тўғрисидаги гувоҳнома бекор қилинганлиги ҳақидаги маълумотлар миллий аккредитация органининг реестрида қайд этилиши лозим.

**38-модда. Аккредитация тўғрисидаги гувоҳномани тиклаш**

Аккредитация тўғрисидаги гувоҳномани тиклаш мақсадида мувофиқликни баҳолаш органи:

аниқланган қоидабузарликлар ёки ҳолатларни бартараф этиш бўйича тузатиш ишлари режасини ишлаб чиқади ва уни аккредитация органи билан келишиб олади;

тузатиш ишлари режасининг белгиланган муддатда бажарилишини таъминлайди ва бу ҳақда аккредитация органига маълум қилади.

Аккредитация органи тузатиш ишлари режасини амалга ошириш натижаларини таҳлил қилади, қоидабузарликлар ёки ҳолатларни бартараф этилганлиги тасдиқлангач, аккредитация гувоҳномасини тиклаш бўйича қарор қабул қилади.

**39-модда. Аккредитациядан ўтиш учун ариза берувчи ва аккредитация субъектининг ҳуқуқлари**

Аккредитациядан ўтиш учун ариза берувчи қуйидаги ҳуқуқларга эга:

аккредитация қилиш органига аккредитациядан ўтиш учун ариза билан мурожаат қилиш;

аккредитация бўйича ишларни бажариш учун шартнома тузиш;

аккредитация қилувчи органнинг қарорлари ва/ёки ҳаракатлари/ҳаракатсизлиги бўйича апелляция комиссиясига шикоят қилиш, унинг қароридан норози бўлганда ёки ўттиз кун ичида жавоб олмаган тақдирда суд тартибида шикоят қилиш.

Аккредитация субъекти қуйидаги ҳуқуқларга эга:

аккредитация органига аккредитация соҳасини кенгайтириш ва долзарблаштириш учун ариза бериш, қайта аккредитация қилиш учун ариза билан мурожаат қилиш;

аккредитация органига аккредитация тўғрисидаги гувоҳномага ўзгартиш ва/ёки қўшимчалар киритиш, унинг нусхасини бериш ёки аккредитация тўғрисидаги гувоҳноманинг амал қилишини бекор қилиш тўғрисида ёзма мурожаат тақдим этиш;

аккредитация белгисини ушбу Қонун талаблари ва аккредитация қоидаларига риоя қилган ҳолда қўллаш;

аккредитация қилувчи органнинг қарорлари ва/ёки ҳаракатлари/ҳаракатсизлиги бўйича апелляция комиссиясига шикоят қилиш;

апелляция комиссияси қароридан норози бўлганда суд тартибида шикоят қилиш.

**40-модда. Аккредитациядан ўтиш учун ариза берувчи ва аккредитация субъектининг мажбуриятлари**

Ариза берувчи:

Ўзбекистон Республикасининг норматив-ҳуқуқий ҳужжатлари, аккредитация қилиш тартиби ва процедурасини белгиловчи қоидалар, кўрсатмалар, йўриқномалар ва бошқа ҳужжатлар талабларига риоя қилиши;

аккредитация ишларини бажаришда аккредитация бўйича баҳоловчилар ва техник экспертларнинг ишлаши учун зарур шарт-шароитлар яратиши;

аккредитация бўйича ишларни бажариш учун шартномага мувофиқ бошқа вазифаларни бажариши шарт.

Аккредитация субъекти:

аккредитация органига мувофиқликни баҳолаш ишларини бажариш билан боғлиқ фаолияти ҳақидаги маълумотларни тақдим этиши;

 малакани даврий баҳолаш бўйича ишларни бажариш учун ушбу баҳолаш даврийлигига мувофиқ шартномалар тузиши;

аккредитация бўйича баҳоловчилар ва техник экспертларга даврий баҳолаш, аккредитация соҳасини кенгайтириш ва долзарблаштириш бўйича шартномада белгиланган ишларни бажаришда учун зарур шарт-шароитлар яратиши;

фақатгина аккредитация соҳасига тегишли бўлган мувофиқликни баҳолаш бўйича ишларга нисбатан аккредитация тўғрисидаги гувоҳномага ҳавола этиш ёки аккредитациядан ўтганлиги тўғрисида маълумот бериши;

даврий баҳолаш, аккредитация соҳасини кенгайтириш ва долзарблаштириш бўйича ишларни бажариш учун шартномага мувофиқ бошқа вазифаларни бажариши шарт.

**41-модда. Аккредитация ишларига аралашмаслик**

Аккредитация органининг аккредитация ишларини олиб бориш, даврий баҳолаш ва уларнинг натижалари бўйича қарор қабул қилиш жараёнидаги фаолиятига давлат органлари ва бошқа ташкилотлар томонидан ҳар қандай шаклда аралашиш ва таъсир кўрсатишга йўл қўйилмайди.

**4-боб. Мувофиқлик сертификати ва мувофиқлик декларацияси**

**42-модда. Мувофиқлик сертификати, мувофиқлик декларацияси ва мувофиқлик белгиси**

Маҳсулотнинг белгиланган талабларга мувофиқлиги тасдиқланган тақдирда сертификатлаштириш органи мувофиқлик сертификатини беради ёки ишлаб чиқарувчи, сотувчи, ижрочи, импортёр томонидан тақдим этилган мувофиқлик декларациясини рўйхатга олади. Ишлаб чиқарувчи, сотувчи, ижрочи, импортёр шу сертификат ёки мувофиқлик декларацияси асосида мувофиқлик белгисини ишлатиш ҳуқуқига эга бўлади.

Мувофиқлик сертификати ва мувофиқлик декларацияси белгиланган тартибда Давлат реестридан ўтказилиши шарт.

Давлат реестрида рўйхатдан ўтказилмаган мувофиқлик сертификати ва мувофиқлик декларацияси ҳақиқий эмас деб ҳисобланади.

Мувофиқлик сертификатидан, мувофиқлик декларациясидан ва мувофиқлик белгисидан фойдаланиш ҳуқуқини аризачи бошқа юридик ёки жисмоний шахсга бериши ман этилади.

**43-модда. Мажбурий мувофиқлигини тасдиқлаш лозим бўлган маҳсулотларга қўйиладиган талаблар**

Мажбурий мувофиқлигини тасдиқлаш лозим бўлган маҳсулотлар қуйидаги ҳолларда:

сертификатлаштирилмаган ёки декларацияланмаган бўлса;

сертификатлаштириш талабларига мувофиқ эмаслиги сабабли сертификатлаштиришдан ўтмаган ёки декларацияланмаган бўлса;

агар сертификатнинг ёки декларациянинг амал қилиш муддати тугаган ёки унинг амал қилиши тўхтатиб қўйилган (бекор қилинган) бўлса, Ўзбекистон Республикаси ҳудудида реализация қилиниши мумкин эмас.

Қонунга хилоф тарзда мувофиқлик белгиси босилган маҳсулотларни реализация қилиш ман этилади.

**44-модда. Тайёрловчиларнинг (тадбиркорларнинг) маҳсулотларни мажбурий мувофиқлигини тасдиқлаш вақтидаги мажбуриятлари**

Мажбурий мувофиқлигини тасдиқлаш лозим бўлган маҳсулотларни реализация қилувчи тайёрловчилар (тадбиркорлар):

мажбурий мувофиқлигини тасдиқлаш лозим бўлган маҳсулотни сертификатлаштиришга ёки декларациялашга тақдим этишлари;

сертификатланган ёки декларацияланган маҳсулотни сертификатлаш органларининг ўзи ёки улар эътироф этган органлар берган сертификат ёки декларация мавжуд бўлган тақдирдагина реализация қилишлари ва унинг норматив ҳужжатлар талабларига мос бўлишини таъминлашлари;

сертификатланган ёки декларацияланган маҳсулотни, башарти, у норматив ҳужжат талабларига мувофиқ келмаса, шунингдек сертификатнинг ёки декларациянинг амал қилиш муддати тугаган ёхуд уларнинг амал қилиши сертификатлаштириш органининг қарори билан тўхтатиб қўйилган ёки бекор қилинган бўлса, реализация қилишни тўхтатиб қўйишлари ёки тугатишлари;

мажбурий мувофиқлиги тасдиқланиши лозим бўлган маҳсулотни мувофиқлигини баҳоловчи ва мувофиқлиги тасдиқланган маҳсулотни назорат қилувчи органларнинг мансабдор шахслари ўз ваколатларини монеликсиз бажаришлари учун шароит яратишлари;

сертификатланган ёки декларацияланган маҳсулот ишлаб чиқаришнинг техникавий ҳужжатларига ёки технологик жараёнига киритилган ўзгартишлар ҳақида сертификатлаштириш органини белгиланган тартибда хабардор этишлари;

илова қилинган техник ҳужжатда маҳсулот мувофиқ келиши лозим бўлган сертификатлаштириш ёки декларациялаш тўғрисидаги маълумотларни ҳамда норматив ҳужжатларни кўрсатишлари ва бу маълумотлар истеъмолчи (харидор, буюртмачи) эътиборига етказилишини таъминлашлари шарт.

**5-боб. Мувофиқликни декларациялаш**

**45-модда. Мувофиқликни декларациялашни амалга ошириш**

Мувофиқликни декларациялаш маҳсулотнинг норматив-ҳуқуқий ҳужжатлар, шунингдек техник жиҳатдан тартибга солиш соҳасидаги норматив ҳужжатлар талабларига мувофиқлигини ишлаб чиқарувчи, сотувчи ёки ижрочи томонидан тасдиқлаш мақсадида амалга оширилади.

Мувофиқлик декларацияси – мувофиқликни тасдиқловчи ҳужжат сифатида қўлланилиб, маҳсулот ёки хизмат белгиланган талабларга мувофиқлигини тасдиқлайди.

Мувофиқлик декларацияси ишлаб чиқарувчи ёки унинг ваколатли вакили, ёхуд импортёр томонидан берилади.

**46-модда. Мувофиқлик декларациясини берганлик учун жавобгарлик**

Мувофиқлик декларациясини берган жисмоний ёки юридик шахс унинг берилиши, сақланиши, кенгайтирилиши, қисқартирилиши, амал қилишни тўхтатиб турилиши ёки чақириб олиниши ва маҳсулотнинг белгиланган талабларга мувофиқлиги учун жавобгарликни ўз зиммасига олади.

**47-модда. Мувофиқлик декларациясини бериш асослари**

Мувофиқлик декларацияси бир ва бир неча тарафлар томонидан бажарилган мувофиқликни баҳолаш ишларининг натижаларига асосланади.

Битта мувофиқлик декларацияси таcдиқланиши лозим бўлган аниқ бир маҳсулотга, шунингдек бир хил талаблар ўрнатилган бир турдаги маҳсулотлар гуруҳига тааллуқли бўлиши мумкин.

**48-модда. Мувофиқлик декларациясининг мазмуни**

Мувофиқлик декларацияcида декларацияа тегишли бўлган маҳcулотлар, декларацияланаётган талаблар, декларацияни берган шахc, шунингдек ушбу шахc учун ёки мувофиқлик декларацияcини берган шахc номидан декларацияни имзолаган шахcнинг идентификацияcи учун етарли маълумотлар бўлиши керак.

Декларация объектининг техник кўрсаткичлари, норматив ҳужжатлардаги талаблар ўзгарганда, белгиланган талабларга жавоб бермаслик ҳолати вужудга келганда мувофиқлик декларацияси эгаси декларациянинг амал қилиш муддатида декларация объектининг мувофиқлигини таъминлаши, шунингдек унинг амал қилиш муддатини қайта кўриб чиқиши керак.

**49-модда. Мувофиқлик декларацияси эгасининг мажбурияти**

Мувофиқлик декларацияcининг эгаси тегишли тартибга солувчи ва назорат қилувчи давлат идораларига техник ҳужжатлардан фойдаланиш имконияти яратилишини таъминлаши керак.

Мувофиқлик декларацияcи берилган кундан эътиборан мувофиқлик декларацияcини асословчи қуйидаги ҳужжатлар доимий равишда янгиланиб борилиши ва сақланиши лозим:

декларация объектининг тавcифи;

маҳcулотнинг лойиҳа ҳужжатлари тўғриcидаги маълумотлар;

маҳcулотнинг мувофиқлигини баҳолаш натижалари;

мувофиқликни баҳолаш натижаларидан фойдаланилган мувофиқликни баҳолаш органлари, шунингдек уларни аккредитацияси тўғриcидаги маълумотлар;

қўлланиладиган техник жаҳатдан тартибга солиш соҳасидаги норматив ҳужжатлар ёки бошқа ўрнатилган талабларнинг тўлиқ ва аниқ рўйхати.

**50-модда. Мувофиқлик декларациясини рўйхатдан ўтказиш**

Мувофиқлик декларацияси аккредитация қилинган cертификатлаштириш органи томонидан рўйхатдан ўтказилади.

Сертификатлаштириш органи рўйхатдан ўтган мувофиқлик декларациясининг реестрини юритади ва ушбу реестрнинг очиқлигини таъминлайди.

**51-модда. Мувофиқлик декларациясини расмийлаштириш тартиби**

Мувофиқлик декларацияcини рўйхатга олиш учун аризачи cертификатлаштириш органига декларацияни рўйхатга олиш тўғриcидаги ариза ва маҳcулотнинг мувофиқлигини баҳолаш натижаларини тасдиқловчи ҳужжатларни тақдим этади.

Cертификатлаштириш органи ариза берувчи томонидан тақдим этилган ҳужжатлар тўпламини мазкур Қонуннинг 49-моддасида белгиланган талабларга тўлиқлиги ва тўғрилиги бўйича текширади.

Сертификатлаштириш органи текшириш натижаларига кўра рўйхатга олиш тўғриcидаги ариза қабул қилинган кундан бошлаб 3 иш кунидан ортиқ бўлмаган муддатда, мувофиқлик декларациясини рўйхатдан ўтказади ёки ариза берувчига рўйхатдан ўтказиш рад этилганлигини маълум қилади.

Мувофиқлик декларацияcини рўйхатга олишни рад этиш учун қуйидагилар аcоc бўлади:

сертификатлаштириш органининг аккредитация доирасида аризачининг мурожаатида кўрсатилган декларация объекти киритилмаганлиги;

мувофиқликни баҳолаш натижаларини тасдиқловчи ҳужжатларнинг йўқлиги;

мувофиқлиги мажбурий сертификатлаштириш орқали тасдиқланиши лозим бўлган маҳсулот учун мувофиқлик декларациясининг берилганлиги;

тақдим этилган ҳужжатларнинг амалдаги техник регламент ёки стандартларга тегишли нормаларига номувофиқлиги.

**6-боб. Маҳсулот ва хизматларни сертификатлаштириш**

**52-модда. Сертификатлаштириш фаолиятини амалга ошириш**

Маҳсулотларни сертификатлаштиришга аккредитация қилинган органлар ва синов лабораториялари аккредитация тўғрисидаги гувоҳнома асосида сертификатлаштириш фаолиятини ҳамда сертификатлаштириш мақсадида синовлар ўтказиш фаолиятини амалга оширадилар.

Маҳсулотларни сертификатлаштиришда аризачига сертификатни ёки мувофиқлик белгисини қўллаш ҳуқуқи мувофиқлик сертификатини берган сертификатлаштириш органи билан тузилган битим асосида берилади.

**53-модда. Сертификатлаштириш тўғрисида ахборот**

“Ўзстандарт” агентлиги тайёрловчиларни (ижрочиларни), сотувчиларни, истеъмолчиларни ва бошқа манфаатдор шахсларни сертификатлаштиришнинг амалдаги тизимлари, уларнинг органлари, синов лабораториялари, экспертлар тўғрисида, шунингдек мувофиқлик сертификатлари, мувофиқлик белгилари ва уларни қўллаш қоидалари тўғрисида хабардор этиб боради.

Сертификатлаштириш органлари аризачига унинг талабига биноан маҳсулотни сертификатлаштириш учун керакли ахборотни беришлари шарт.

Аризачи сертификатлаштириш органининг талабига биноан сертификатлаштириш билан боғлиқ ахборотни тақдим этиши шарт, тижорат сири ҳисобланган маълумотлар бундан мустасно.

**54-модда. Сертификатлаштиришни ташкил этиш**

Сертификатлаштириш ишлари аризачининг ташаббуси билан аккредитация қилинган сертификатлаштириш органлари томонидан амалга оширилади.

Ҳар қандай маҳсулот норматив ҳужжатларнинг талабларига мувофиқ эканлигини тасдиқлаш учун у аризачининг ташаббуси билан ихтиёрий сертификатлаштиришдан ўтказилиши мумкин.

Сертификатлаштирилиши шарт бўлган маҳсулотларнинг рўйхатини Ўзбекистон Республикаси Вазирлар Маҳкамаси тасдиқлайди.

Маҳсулотларни сертификатлаштиришнинг алоҳида тартиблари техник регламентларда акс эттирилиши мумкин.

**55-модда. Мажбурий сертификатлаштиришни ўтказиш шартлари**

Мажбурий сертификатлаштириш ишлаб чиқаришни текширишни, маҳсулот хусусияти норматив ҳужжатлар талабларига мувофиқлигини аниқлаш учун уни синашни, сертификатлаштирилган маҳсулотлар устидан даврий баҳолашни ўз ичига олади.

Синовлар аккредитация қилинган синов лабораториялари томонидан тегишли норматив ҳужжатларда белгиланган усулларда, бундай ҳужжатлар бўлмаган тақдирда тегишли сертификатлаштириш органлари ишлаб чиққан усулларда амалга оширилади.

Мажбурий сертификатлаштириш ишлари учун аризачи қонун ҳужжатларида белгиланган тартибда ҳақ тўлайди.

Аризачи ўз маҳсулотини мажбурий сертификатлаштиришдан ўтказишга сарфлаган маблағлар суммаси шу маҳсулот таннархига қўшилади.

Мажбурий сертификатлаштирилиши лозим бўлган, аммо мувофиқлик сертификатига эга бўлмаган маҳсулотни реклама қилиш ман этилади.

**56-модда. Сертификатлаштирилган маҳсулотнинг даврий баҳоланиши**

Даврий баҳолаш мувофиқлик сертификатини берган сертификатлаштириш органлари ёки инспекция органлари томонидан амалга оширилади. Даврий баҳолашни ўтказиш учун тегишли мувофиқликни баҳолаш органи мавжуд бўлмаган тақдирда даврий баҳолаш “Ўзстандарт” агентлигининг кўрсатмасига кўра амалга оширилади.

Даврий баҳолаш мувофиқлик сертификатини берган сертификатлаштириш органи томонидан тасдиқланадиган режа-жадвалга мувофиқ ўтказилади.

Даврий баҳолаш натижаларига кўра мувофиқлик сертификатини тасдиқлаш, унинг амал қилишини тўхтатиб туриш, тугатиш ёхуд сертификатни бекор қилиш тўғрисида белгиланган тартибда қарор қабул қилиниши мумкин.

**57-модда. Мувофиқлик сертификатини амал қилишини тўхтатиш**

Мувофиқлик сертификатини тўхтатиб туриш учун қуйидаги қоидабузарлик ва ҳолатлар асос бўлиб ҳисобланиши мумкин:

мувофиқлик сертификати эгасининг сертификатни амал қилишини тўхтатиб туриш ҳақидаги ариза билан мурожаат қилганда;

ушбу Қонун талаблари ва техник жиҳатдан тартибга солиш соҳасидаги норматив ҳужжатларда белгиланган талаблар бузилганда;

мувофиқлик сертификати эгаси томонидан даврий баҳолаш бўйича ишларни бажариш учун шартнома тузиш рад этилганда.

Мувофиқлик сертификатининг амал қилишини тўхтатиб туриш учун аниқланган камчиликлар бартараф этилгунга қадар сертификатлаштириш органи томонидан, тегишли сертификатлаштириш органи мавжуд бўлмаган тақдирда “Ўзстандарт” агентлиги томонидан мувофиқлик сертификатининг амал қилиши тўхтатиб турилади.

**58-модда. Мувофиқлик сертификатини тугатиш**

Мувофиқлик сертификати қуйидаги ҳолларда тугатилади:

мувофиқлик сертификати эгаси сертификатни амал қилишини тугатиш ҳақидаги ариза билан мурожаат қилганда;

даврий баҳолашда аниқланган камчиликлар бартараф этилмаганда.

Мувофиқлик сертификатининг амал қилиши сертификатлаштириш органи томонидан, тегишли сертификатлаштириш органи мавжуд бўлмаган тақдирда “Ўзстандарт” агентлиги томонидан тугатилади.

Мувофиқлик сертификати тугатилганлиги ҳақидаги маълумотлар сертификатланган маҳсулотлар давлат реестрида қайд этилиши лозим.

**59-модда. Мувофиқлик сертификатини бекор қилиш**

Мувофиқлик сертификати қуйидаги ҳолларда бекор қилинади:

мувофиқлик сертификати эгасининг сертификатини бекор қилиш ҳақидаги ариза билан мурожаат қилганда;

мувофиқлик сертификатининг сохта ҳужжатлардан фойдаланган ҳолда олинганлиги факти аниқланганда;

мувофиқлик сертификатининг амал қилишини тўхтатиш тўғрисидаги қарор қабул қилинган кундан эътиборан ўн иш куни ичида аниқланган камчиликларни бартараф этиш бўйича тузатиш ишлари режасини сертификатлаштириш органига тақдим этилмаганда;

мувофиқлик сертификатининг тўхтатиб туриш муддатининг тугаши билан аниқланган камчиликлар бартараф этилмаганда.

Мувофиқлик сертификатини бекор қилиш учун асос бўлган аниқланган камчиликлар бартараф этилмаган тақдирда сертификатлаштириш органи томонидан, тегишли сертификатлаштириш органи мавжуд бўлмаган тақдирда эса мувофиқлик сертификати “Ўзстандарт” агентлиги томонидан бекор қилинади.

Сертификатлаштириш органи томонидан мувофиқлик сертификатини бекор қилиш ҳақидаги қарори мувофиқлик сертификати эгасига қарор қабул қилинган кундан эътиборан уч иш кунидан кечиктирмасдан ёзма ёки электрон шаклда етказилади.

Мувофиқлик сертификати бекор қилинганлиги ҳақидаги маълумотлар сертификатланган маҳсулотлар давлат реестрида қайд этилиши лозим.

**60-модда. Мувофиқлик сертификатини тиклаш**

Мувофиқлик сертификатини тиклаш қуйидаги ҳолларда амалга оширилади:

сертификат эгасининг мувофиқлик сертификатини амал қилишини тўхтатиб туриш тўғрисидаги ариза билан тўхтатилган ҳолларда уни қайта тиклаш тўғрисида ариза билан мурожаат қилганда;

даврий баҳолашда аниқланган камчиликлар бартараф этилганда.

**61-модда. Мувофиқликни баҳолаш органларининг бирлашмалари**

Мувофиқликни баҳолаш органлари ўз фаолиятини мувофиқлаштириш, тажриба алмашиш, умумий манфаатларни ифода этиш ва ҳимоя қилиш, давлат бошқаруви ва ижро этувчи ҳокимият органлари билан ҳамкорликни таъминлаш, шунингдек фаолиятнинг бошқа масалаларини ҳал этиш мақсадида ассоциацияларга (иттифоқларга) бирлашишга ҳақли.

**7-боб. Якуний қоидалар**

**62-модда. Мувофиқликни баҳолаш органлари ва уларнинг мансабдор шахсларининг жавобгарлиги**

Мувофиқликни баҳолаш органлари:

аккредитация гувохномасини, мувофиқлик сертификатини, мувофиқлик тўғрисидаги декларацияни етарли асоссиз ва қонунга хилоф тарзда берганлик учун;

мувофиқлик декларациясини етарли асоссиз рўйхатга олганлик учун;

мувофиқликни баҳолаш ишларини амалга оширишни асоссиз рад этганлик учун;

аризачига нисбатан қонунга хилоф ҳатти-ҳаракатлар қилганлик учун;

аризачининг тижорат сири ҳисобланган маълумотларни ошкор этганлик учун жавобгар бўлади.

Аккредитация қилинган синов лабораторияси синовларни техник жиҳатдан тартибга солиш соҳасидаги норматив ҳужжатлар талабларини бузган ҳолда ўтказиш ёки ўтказмасдан, шунингдек уларнинг натижалари ҳақида нотўғри маълумот берганлик учун жавобгар бўлади.

Сертификатлаштириш органлари ва синов лабораториялари мазкур моддада келтирилган ҳатти-ҳаракатлар натижасида аризачига етказилган зарарнинг ўрнини қонун ҳужжатларида белгиланган тартибда тўла ҳажмда қоплашлари шарт.

Сертификатлаштириш органларининг ва аккредитация қилинган синов лабораторияларининг маҳсулотни (ишларни, хизматларни) сертификатлаштириш қоидаларини бузганлиги учун мувофиқликни баҳолаш органларининг мансабдор шахслари маъмурий жавобгарликка тортилади.

**63-модда. Тайёрловчиларнинг (тадбиркорларнинг) мувофиқликни баҳолаш қоидаларини бузганлик учун жавобгарлиги**

Тайёрловчилар (тадбиркорлар) мувофиқликни баҳолаш қоидаларини бузганлик учун қонун ҳужжатларига мувофиқ жавобгар бўладилар.

тайёрловчининг (тадбиркорнинг) мансабдор шахслари, шунингдек якка тартибдаги тадбиркор – тайёрловчилар:

мажбурий сертификатлаштирилиши ёки декларацияланиши лозим бўлган маҳсулотни сертификатлаштирилмаган ёки декларацияламаган ҳолда реализация қилганлик учун;

мувофиқлик декларациясини расмийлаштиришда нотўғри маълумотларни берганлик учун маъмурий жавобгарликка тортилади.

Маъмурий жазо чораси қўлланилганлиги тайёрловчиларни (тадбиркорларни) мажбурий мувофиқликни баҳолашни ўтказишдан озод қилмайди.

**64-модда. Мувофиқликни баҳолашга доир ишларни молиялаштириш**

Мувофиқликни баҳолашга доир ишларни молиялаштириш давлат бюджети, манфаатдор шахсларнинг маблағлари, шунингдек қонун ҳужжатларига мувофиқ бошқа манбалар ҳисобидан амалга оширилади.

Мувофиқликни баҳолашда қуйидаги ишлар давлат томонидан молиялаштирилади:

синов лабораторияларни яратиш, жиҳозлаш ва модернизациялаш, ўтказиладиган синовлар натижаларини халқаро даражада тан олинишини таъминлаш;

мувофиқликни баҳолашда давлат назорати жараёнида ўтказиладиган синовлар ва экспертларни жалб қилиш;

мувофиқликни баҳолаш бўйича халқаро ва минтақавий ташкилотларнинг ишида иштирок этиш.

Мувофиқликни баҳолаш соҳасида кўрсатиладиган хизматлар учун тарифларни ҳисоб-китоб қилиш қонун ҳужжатларига мувофиқ амалга оширилади.

**65-модда. Низоларни ҳал этиш**

Мувофиқликни баҳолаш соҳасида юзага келадиган низолар қонун ҳужжатларида белгиланган тартибда ҳал этилади.

**66-модда. Шикоятларни кўриб чиқиш**

Мувофиқликни баҳолаш натижаларидан норози бўлган тақдирда манфаатдор томон “Ўзстандарт” агентлигининг шикоятларни қараб чиқиш Кенгашига мурожаат этишга ҳақлидир.

Шикоятларни қараб чиқиш Кенгаши ўз фаолиятини “Ўзстандарт” агентлиги томонидан тасдиқланган низом асосида юритади.

**67-модда. Қонун ҳужжатларини ушбу Қонунга мувофиқлаштириш**

Ўзбекистон Республикаси Вазирлар Маҳкамаси:

ҳукумат қарорларини ушбу Қонунга мувофиқлаштирсин;

давлат бошқаруви органлари ушбу Қонунга зид бўлган ўз норматив-ҳуқуқий ҳужжатларини қайта кўриб чиқишлари ва бекор қилишларини таъминласин.

**68-модда. Ушбу Қонуннинг кучга кириши**

Ушбу Қонун расмий эълон қилинган кундан эътиборан бир йилдан сўнг кучга киради.

**Ўзбекистон Республикаси**

 **Президенти Ш. Мирзиёев**